Jai pa̱i Jerusalénna saë'ë,
Egíptopi Israel pa̱i etajë pa'ise'ere cuasajë yo'o mu'se ti̱'aëna.
Se ñatasi mu'se Jesús daija̱'quë api,
iye daripëna asani.
Ja̱ maca Jesús daina,
sihuajë ja'o tëteni cuijë saë'ë.
Jesure pëpañu'u cajë cuihuë:
“¡De'oquëre pa'ni,
Diusu!
¡De'oquëre pa'ni,
Ëjaë mamirepa hue'equëpi daiquë!
¡De'oquëre pa'ni,
Israel pa̱i Ëjaë!”
Burrore ti̱'ani Jesús tui saji'i,
toyase'e cayeje̱ pa'ye ja̱pi caji ñeje:
Ca'rama'o pa'ijë̱'ë.
Israel pa̱i daripë
Më'ë Ëjaërepa daiji,
burroni ñu'i.
Iye case'e i̱ ye'yacohua'i asa ti̱'añe pa̱huë,
du'ru macarepa cato.
Jesús de'oquërepa de'osi maca ja̱ maca yureta'a asahuë,
si'aye Jesús ayere toyase'e paji'i cajë cui'ne ja̱je tëto saji'i,
mai ña hue̱'ñana cuasajë.
Jesús ja̱'re pa'ijë Lázarore ju̱quëna,
ta̱siquëni huëoquë soiquëna,
asasicohua'ipi yecohua'ire se quëahuë,
i̱ohua'i ñase'ere.
Ja̱je pa'ina,
Jesure sa̱ñope ti̱'ani pëpañu'u cajë saë'ë,
pa̱i yo'o ti̱'a ma'ñere yo'oquëna,
asasi do'ire cajë.
Ja̱ maca fariseo pa̱ipi cahuë,
i̱ohua'ija̱'a sa̱'ñe:
“Ñañe mësaru si'a pa̱i i̱se'ere tuiye,
yure cato ne ti̱'añe peoji.”